รัฐมนตรีว่าการกระทรวงมหาดไทย เชื่อว่า สถานการณ์น้ำจะไม่รุนแรงแม้ปริมาณน้ำจะล้นสปิลเวย์ ซึ่งได้สั่งการให้ทุกฝ่ายเตรียมพร้อมรับมือแล้ว
รัฐมนตรีว่าการกระทรวงมหาดไทย เชื่อว่า สถานการณ์น้ำจะไม่รุนแรงแม้ปริมาณน้ำจะล้นสปิลเวย์ ซึ่งได้สั่งการให้ทุกฝ่ายเตรียมพร้อมรับมือแล้ว

พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงสถานการณ์น้ำท่วมจังหวัดเพชรบุรี ว่า สถานการณ์น้ำไม่น่าจะรุนแรงแม้ปริมาณน้ำจะล้นสปิลเวย์ก็ตาม ยังสามารถระบายน้ำได้บ้างแม้จะมีน้ำทะเลหนุนในช่วงสองวันที่ผ่านมา ส่วนอำเภอที่ได้รับผลกระทบ ได้แก่ อำเภอท่ายาง อำเภอแก่งกระจานบางส่วน อำเภอบ้านลาด อำเภอเมือง และอำเภอบ้านแหลม ซึ่งในส่วนของฝ่ายปกครองก็เฝ้าระวังตั้งแต่ขั้นตอนการเฝ้าระวังแจ้งเตือน ขณะนี้เป็นขั้นตอนการเตรียมการป้องกันซึ่งทางผู้ว่าราชการจังหวัดได้เตรียมการป้องกันอย่างเต็มที่ ทั้งกระสอบทรายและปั๊มน้ำ หากมีพื้นที่ใดได้รับผลกระทบถึงขั้นถูกตัดขาด ทางกระทรวงมหาดไทย ก็เตรียมพร้อมรับสถานการณ์ไว้แล้ว โดยจะมีเรือไปรับ ตลอดจนเครื่องมือและสิ่งอำนวยความสะดวกที่จะให้ความช่วยเหลือประชาชน แต่คาดว่าจะไม่มีสถานการณ์รุนแรงและสามารถดูแลพี่น้องประชาชนได้

พลเอก อนุพงษ์ กล่าวว่า ได้สั่งการไปแล้วหากปริมาณน้ำเพิ่มขึ้นเรื่อยๆ ทุกฝ่ายที่เกี่ยวข้องจะต้องร่วมกันประเมินไม่ใช่เฉพาะกระทรวงมหาดไทย ซึ่งขณะนี้ในพื้นที่เตรียมการรับสถานการณ์ที่อาจจะเกิดขึ้นตลอดเวลา ซึ่งหากจะต้องดำเนินการใดๆ ทุกฝ่ายจะต้องมีมติร่วมกัน เช่น การนำประชาชนออกนอกพื้นที่ จะต้องประเมินว่าน้ำไหลแรงหรือไม่ การนำประชาชนออกมาจะมีผลเสียมากกว่าอยู่ในพื้นที่หรือไม่ ทุกฝ่ายต้องช่วยกัน